În cadrul adunării au fost discutate dificultățile întîmpinate de asociație în contextul crizelor, impactul războiului din Ucraina asupra activităților asociației, aspecte legate de prețurile la energie și fertilizanți, activitatea din 2023 și obiectivele pentru 2024, analiza costurilor de producție și succesele la exportul de fructe, transmite Noi.md.
La eveniment a fost prezent vicepremierul Vladimir Bolea. El a subliniat rolul asociației în oferirea oportunităților și sprijinului fermierilor pentru a exporta, a forma loturi de marfă și a accesa piețe internaționale:"Eu văd rezultatele asociațiilor de profil. Nu Ministerul Agriculturii a exportat prune în 2023, ci agricultorii asociați au exportat prune și au luat locul I în Europa. Era posibil oare, în 2023, să fi exportat atîta prună dacă nu exista Asociația Moldova Fruct?! Nici în vis! Acest model de funcționare este unicul, din punct de vedere al asociațiilor profesionale, care are viitor", spune Vladimir Bolea.
În premieră, au fost aleși și trei vicepreședinți ai asociației pe diferite direcții de dezvoltare. Astfel, Constantin Furculiță este vicepreședinte pe subvenționare și investiții, Vitalie Obrijanu – responsabil de piețele de desfacere și procedurile de export și Mariana Pîslaru – responsabilă de sustenabilitatea sectorului.
Asociația Moldova Fruct reprezintă interesele a circa 200 de producătorilor, exportatorilor și procesatorilor de fructe din Moldova.